# metadata.dc.description.abstract[].value
Jiaxing, al districte de Xiuzhou, província de Zhejiang, est de la Xina, és una ciutat coneguda per la seva
mil·lenària cultura relacionada amb els conreus, donada la quantitat de rius i llacs del seu territori. Nombroses poblacions dependents administrativament de Jiaxing conserven una ferma tradició cultural popular, destacant l’activitat creativa pictòrica de la seva població pagesa. De fet, la pintura popular moderna dels pobles del districte de Xiuzhou és reconeguda a tota la nació com un valor patrimonial a preservar i difondre. La bellesa dels pobles, amb les seves arquitectures tradicionals en fusta, els seus ponts, jardins i canals configuren — conjuntament amb les activitats dels seus ciutadans amb la terra i l’aigua—, les escenografies perfectes per aquesta tipologia de pintura costumista que narra la quotidianitat, el dia a dia de les feines agrícoles i de la pesca, així com de les festivitats i tradicions ancestrals, travessades per l’enorme modernització que ha transformat el país en les últimes dècades. Precisament en el context d’aquesta modernització, des dels governs locals, regionals i de la república, s’ha volgut protegir i potenciat la singularitat de les arts tradicionals de la zona, a través de la creació de galeries d’art, teatres i biblioteques específiques d’aquesta fenomenologia artística. En aquesta línia, a Jiaxing es funda, vers el 2014, una ciutat popular de les arts, on els productors d’aquest art i artesania popular es reuneixen, creen i conviuen en el seu temps lliure. Recentment, les autoritats culturals de la zona han volgut impulsar la internacionalització del projecte i el seu model, amb la intenció de motivar altres indrets a defensar i impulsar les arts populars pròpies, que Pintura popular moderna de Xiuzhou Del 7 al 28 de setembre de 2024 Can Castells Centre d’Art – CCCA Sant Boi de Llobregat vinculin la ciutadania amb els entorns i paisatges que els són pròxims des d’una cultura de pau. De la mà de l’acadèmic i curador de la Ciutat Popular de les Arts de Jiaxing, Qi Luo, el 2023 s’inicia un programa de cooperacions que porta les obres pictòriques dels artistes pagesos a diferents països de l’Àsia i que, el 2024, s’estén a Europa. És en aquest marc on s’insereix l’exposició Pintura popular moderna de Xiuzhou a la Sala Magna del CCCA, a Sant Boi de Llobregat: una ciutat que coneix bé la relació de l’ésser humà amb les terres fèrtils i l’aigua, la mil·lenària pagesia, el suggerent paisatge, les tradicions locals i les festes populars, interconnectades amb la ràpida industrialització i les no sempre fàcils contradiccions d’una contemporaneïtat líquida. La mostra recull vint-i-dues reproduccions pictòriques
seleccionades de vint-i-dues autories, sobre suports de tela enrotllable, en un format tradicional xinès. Imatges de figuració poètica i gran cromatisme, decididament naïf, però amb una sensibilitat suggerent pel que fa als gestos, motius i composicions formals. Ordenades per aportar una lectura narrativa, el recorregut de l’exposició —reproduït en aquest catàleg— permet al públic conèixer, preguntar-se i relacionar-se amb els costums i tradicions en evolució que viuen els habitants de Xiuzhou en l’actualitat, i en els que, allunyats d’una visió «exotista», també nosaltres ens podem veure reflectits. És des d’aquí que es planteja l’accepció moderna en el títol de l’exposició: com a captura d’un temps present. Podem veure bé les ambivalències que
caracteritzen aquest temps en els motius de les pintures: una botiguera prenent mides d’un vestit tradicional  de seda sobre una dona, presumiblement turista, que visita la seva botiga —China Fashion OK, de Wu Xuefei—; o un paisatge d’hort, arbres i gallines creuat per dos trens d’alta velocitat al fons —El tren d’alta velocitat passa pel davant de casa, de Dong Aina—. Val la pena aturar-se en els títols d’aquestes obres, que sovint resulten de difícil traducció literal, per complementar —o modificar— el sentit d’allò que hi creiem veure. Malgrat que el seu format pot ser considerat «tradicional», l’exposició no pot ni vol ser estàtica. En
el context del CCCA —el centre dels petits artistes— i a través del seu equip humà, l’escola Ciutat  cooperativa de Sant Boi de Llobregat visita l’exposició durant el mes de setembre i els seus estudiants observen i treballen a partir de les imatges que hi observen. Articulant-se a partir del projecte anual d’escola sobre art, creativitat i cultura accessible, l’alumnat s’inspira en les obres per crear-ne d’altres a partir del seu entorn immediat —de Xiuzhou a Sant Boi—, i planteja preguntes per enviar als artistes-pagesos, conjuntament amb registres dels seus resultats, en un cicle de retorn que els permet conèixer i comprendre altres realitats. Sense ànim de substituir les experiències de visita i interacció, el catàleg que teniu a les mans vol complementar-les com una sort de quadern-recordatori de les peces exposades, i com a eina de treball de pròximes activitats artístiques i pedagògiques. Com a comissariat, triem fer-lo en petit format, perquè us
hàgiu de detenir i escrutar-ne detingudament els detalls. I decidim articular-lo en color vermell potser com un capritx, però més aviat com un auguri, vinculat com està a la cultura xinesa amb l’alegria, la celebració, la concòrdia i la prosperitat. Uns valors que les pintures ens conviden, inequívocament, a considerar. Amb la col·laboració del Grup d’Innovació Docent MIMA (Memòria i matèria artística, GID-UB/188).

# metadata.dc.rights[].value
cc by-nc-nd (c) Grup UB d’Innovació Docent ATESI, Universitat de Barcelona, 2024

# metadata.dc.source[].value
Grup Innovació Docent - ATESI (Facultat de Belles Arts)